Oudburgemeester word vermis ná plaasaanvalManna Naidoo (Foto verskaf deur Rusa) Manna Naidoo (74) word vermis ná hy op sy plaas in die Canelands-distrik in KwaZulu-Natal oorval is. Naidoo, ŉ voormalige burgemeester van Verulam, is Woensdag vermoedelik tydens ŉ plaasaanval ontvoer. Die Reaction Unit South Africa (Rusa) se R44-helikopter is ontplooi om na Naidoo te soek. “Sy familie het Rusa omstreeks 12:30 gekontak ná hulle ontdek het sy huis op die Panere-plaas staan oop en gesien het vier vuurwapens het uit sy kluis verdwyn,” het Rusa in ŉ verklaring gesê. Naidoo se wit Toyota Hilux-bakkie met die nommerplaat NJ 777 het ook spoorloos verdwyn. “ŉ Deeglike soektog is op die eiendom uitgevoer en sy huissleutel is gevind. Hy het alleen gebly. Hy het Dinsdagmiddag om 16:30 laas met sy dogter gepraat.” Weens die onlangse oorstromings is paaie na die plaas erg beskadig. Rusa-beamptes moes hul voertuie ŉ paar honderd meter van die toneel verlaat en verder stap. Die soektog duur voort.